**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от НЕНО ДИМОВ – Министър на околната среда и водите**

**ОТНОСНО:** Проект на Постановление на Министерския съвет за изменение и допълнение на Устройствения правилник на Министерството на околната среда и водите, приет с Постановление № 208 на Министерския съвет от 27.09.2017 г., обн., ДВ, бр. 80 от 2017 г.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 32, ал. 1 от Устройствения правилник на Министерския съвет и на неговата администрация, предлагам за разглеждане проект на Постановление на Министерския съвет за изменение и допълнение на нормативни актове на Министерския съвет. С предлагания проект на нормативен акт се предлагат изменения и допълнения на Устройствения правилник на Министерството на околната среда и водите и изменение и допълнение на Устройтвения правилник на Изпълнителната агенция по околна среда.

Проектът на нормативен акт предвижда съобразяване на Устройствения правилник на Министерството на околната среда и водите с новоприетата нормативна уредба отнасяща се до функционирането и щатната численост на инспекторатите. С постановление № 93 от 1 юни 2018 г. на Министерския съвет е приета Наредба за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи. С наредбата се определя минимална численост на инспекторатите, съобразно броя на проверяваните служители. Нормативната уредба предвижда при брой на служителите в проверяваните структури над 1 200, служителите в инспектората към съответния орган на държавна власт да бъде не по-малко от 10 служителя, включително ръководител. С изменения в Административнопроцесуалния кодекс (изм. и доп. ДВ, бр. 77 от 18 септември 2018 г.) са изменени и допълнени функциите на инспекторите, в това число във връзка с проверки по Закона за противодействие на корупцията и за отнемане на незаконно придобито имущество. С оглед посочената промяна на нормативната уредба, се предлага увеличаване на щатната численост на Инспектората на МОСВ от 4 на 10 служителя и изменение и допълнение на описаните в чл. 21 от Устройствения правилник функции. Увеличението на щатната численост на Инспектората е осъществено чрез компенсирани промени в рамките на числеността на персонала на Министерството на околната среда и водите.

На следващо място, с предлаганите промени се предвижда прехвърлянето на експертните представители в Постоянното представителство на Република България към Европейския съюз като щатни бройки към дирекция „Координация по въпросите на Европейския съюз и международно сътрудничество“. С посоченото изменение се преодолява съществуващо противоречие със Закона за администрацията и с Наредбата за прилагане на Класификатора за длъжностите в администрацията. Допълнително се развива уредбата на функциите на експертните представители на министерството в Постоянното ни представителство в Брюксел. Чрез включването им в състава на дирекция „Координация по въпросите на ЕС и международно сътрудничество“, която има ключови координационни функции по отношение на цялостната дейност на Министерството на околната среда и водите по въпросите на ЕС в областта на околната среда и климата, ще се постигне необходимото високо ниво на съгласуваност, последователност и проследяемост на формулираните позиции на България в процеса на взимане на решение на ниво Европейски съюз.

С промените в Устройствения правилник се осигурява и подобряването на вътрешното преструктуриране и оптимизиране на част от административните звена, в това число прецизиране на функции и подобряването на дейността им. От една страна промяната е продиктувана от необходимостта от подобряване на административния процес при провеждането на процедурите по реда на глава шеста и глава седма на Закона за опазване на околната среда (оценка на въздействието върху околната среда, комплексно разрешително за предприятия с висок или нисък рисков потенциал). Цели се оптимизиране, ускоряване, облекчаване и по-добро координиране на цялостния процес на администриране на административни производства, инициирани от бизнеса и заинтересованата общественост. С промените ще се подобри методическото подпомагане на регионалните звена, на Изпълнителната агенция по околна среда и ще се осигури цялостност и кумулативност на извършваните оценки чрез процедурите по ЗООС и осъществяването на контрола на опасностите от промишлени аварии, тяхното предотвратяване и ограничаване на замърсяването на производствените дейности.

С други промени в Устройствения правилник на Министерството на околната среда и водите ще се създаде административен капацитет за изпълнение на правомощията на министъра на околната среда и водите, определени в чл.115, ал.1, т.4 и т.6 от Закона за биологичното разнообразие. Към функциите на дирекция „Национална служба за защита на природата“ се добавят функции, чрез които да се осигури текущото управление на изпълнението на Национална приоритетна рамка за действие за „Натура 2000”, с оглед на постигането на заложените в нея стратегически приоритети, както осигуряване надеждното отчитане (междинно и окончателно) на постигнатите въздействия и резултати, в следствие на реализацията на заложените в НПРД мерки. Очакваният резултат от приемането на акта е нормативното обезпечаване на процеса по управлението на рамката в Министерството на околната среда и водите. За изпълнение на посочените функции се предвижда увеличаването на числеността на дирекция „Национална служба за защита на природата“ чрез компенсирани промени в рамките на числеността на администрацията на министерството.

С предвидените промени в Устройствения правилник на Изпълнителната агенция по околна среда се цели подобряване на функционалността на администрацията на Изпълнителната агенция по околна среда, както и подобряване на координацията между структурните звена в агенцията. Предвижда се увеличаване на числеността на Изпълнителната агенция по околна среда, като промяната се осъществява въз основа на компенсаторни промени, а средствата са за сметка на утвърдените разходи за персонала на Министерството на околната среда и водите. Създава се допълнителна длъжност „заместник изпълнителен директор“, като по този начин ще се осигури стабилно и ефективно управление на агенцията, както ще се подобрят работните процеси и оперативните процедури.

С проекта на Постановление не се въвеждат норми на европейското право, поради което не се изготвя справка за съответствието му с него.

Предлаганият проект на Постановление няма да окаже пряко и/или косвено въздействие върху държавния бюджет, като е изготвена финансова обосновка по приложение № 2.2 към чл.35, ал.1, т.4, буква „б“ от Устройствения правилник на Министерския съвет и на неговата администрация.

Съгласно чл. 26, ал.3 и 4 от Закона за нормативните актове проектът на постановление, доклада и частичната предварителна оценка на въздействието са публикувани на интернет страницата на Министерството на околната среда и водите и на Портала за обществени консултации за срок от 30 дни.

Проектът на постановление на Министерския съвет е съгласуван в съответствие с чл. 32 от Устройствения правилник на Министерския съвет и на неговата администрация. Направените бележки и предложения са отразени в приложената справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл.8, ал.2 от Устройствения правилник на Министерския съвет и на неговата администрация, Ви предлагам предложения проект на постановление на Министерския съвет да бъде разгледан и приет на заседание на Министерския съвет.

**НЕНО ДИМОВ**

*Министър на околната среда и водите*